b'\n_START_ARTICLE_\nArgentinos v\xc4\x97liava\n_START_PARAGRAPH_\nArgentinos v\xc4\x97liava (isp. La Bandera de Argentina) 1812 m. sukurta trispalv\xc4\x97, sudaryta i\xc5\xa1 trij\xc5\xb3 lygi\xc5\xb3 horizontali\xc5\xb3 dali\xc5\xb3: \xc5\xbeydros - baltos - \xc5\xbeydros. 1818 m. v\xc4\x97liavos centre prid\xc4\x97tas saul\xc4\x97s simbolis. Ornamentin\xc4\x97 (be simbolio) ir oficiali v\xc4\x97liava (su saul\xc4\x97s simboliu) juridi\xc5\xa1kai yra lygios, ta\xc4\x8diau valstybini\xc5\xb3 \xc5\xa1ven\xc4\x8di\xc5\xb3 metu, priimant u\xc5\xbesienio sve\xc4\x8dius ir pan. naudojama oficiali v\xc4\x97liava.\n_START_SECTION_\nIstorija\n_START_PARAGRAPH_\n1810 m. Gegu\xc5\xbe\xc4\x97s Revoliucijos metu, savo sukurt\xc4\x85 v\xc4\x97liav\xc4\x85 m\xc5\xab\xc5\xa1iuose prie Rosarijaus prad\xc4\x97jo naudoti Argentinos generolas Manuelis Belgranas. 1812 m. rugpj\xc5\xab\xc4\x8dio 23 d. v\xc4\x97liava vie\xc5\xa1ai i\xc5\xa1kelta Buenos Air\xc4\x97se ant \xc5\xa0v. Mykolo (San Nicol\xc3\xa1s) ba\xc5\xbeny\xc4\x8dios (dabar \xc4\x8dia stovi monumentas valstybinei v\xc4\x97liavai). 1816 m. liepos 9 d. paskelbus nepriklausomyb\xc4\x99, buvo pripa\xc5\xbeinta kaip valstybin\xc4\x97 v\xc4\x97liava. 1818 m. prid\xc4\x97tas \xe2\x80\x9eGegu\xc5\xbe\xc4\x97s Saul\xc4\x97s\xe2\x80\x9c simbolis. 1978 m. buvo reglamentuoti matmenys ir spalvos._NEWLINE_Bir\xc5\xbeelio 20 d. yra Valstybin\xc4\x97s v\xc4\x97liavos diena (M. Belgrano mirties metini\xc5\xb3 diena).\n_START_SECTION_\nMatmenys\n_START_PARAGRAPH_\n1978 m. patvirtinti tokie matmenys: ilgis \xe2\x80\x93 1,4 m, plotis \xe2\x80\x93 0,9 m. Horizontalios \xc5\xbeydra - balta - \xc5\xbeydra juostos (30 cm auk\xc5\xa1\xc4\x8dio). Centre auksinis saul\xc4\x97s simbolis \xe2\x80\x9eGegu\xc5\xbe\xc4\x97s Saul\xc4\x97\xe2\x80\x9c (isp. Sol de Mayo).\n_START_SECTION_\nSaul\xc4\x97s simbolis\n_START_PARAGRAPH_\n"Gegu\xc5\xbe\xc4\x97s Saul\xc4\x97" nukopijuota nuo 8 eskud\xc5\xb3 (pirmiasis Argentinos piniginis vienetas) monetos. 1978 m. patvirtinta auksinio geltonumo (amarillo oro) spalvos saul\xc4\x97, kurios vidinis diametras 10 cm, i\xc5\xa1orinis 25 cm (5/6 baltos juostos auk\xc5\xa1\xc4\x8dio). Turi 32 spindulius (16 banguot\xc5\xb3, 16 tiesi\xc5\xb3).'